钦定古今图书集成/明伦汇编/氏族典/第386卷 > 李义府
## 钦定古今图书集成/明伦汇编/氏族典/第386卷 > 李义府

按《唐书李义府传》：“义府，瀛州饶阳人。其祖尝为射洪
丞，因客永泰。贞观中，李大亮巡察剑南，表义府才，对
策中第，补门下省典仪，转监察御史，诏侍晋王。高宗
立，迁中书舍人。为长孙无忌所恶，奏斥壁州司马。诏
未下，义府问计于舍人王德俭，夜叩阁上表，请废后
立武昭仪。帝悦，停司马诏书，留复侍。武后已立，义府”
与敬宗、德俭相推毂，济其奸。永徽六年，拜中书侍郎、
同中书门下三品。未几，进中书令、检校御史大夫，封
河间郡公。诏造私第，诸子虽褓负，皆补清官。母丧免，
更葬其先永康陵侧，役县人牛车，输土筑坟，公卿争
赗遗。葬日，送车从骑相衔，帷帟奠帐，自灞桥属三原，
七十里不绝。帝尝从容戒义府曰：“闻卿儿子女婿挠
法，可少勗之。”义府内倚后，揣群臣无敢白其罪者，不
虞帝之知，乃勃然变色不谢，徐引去，帝由是不悦。会
仓曹参军杨行颍白其赃，诏刘祥道与三司杂讯，李
𪟝监按，有状，诏除名，流巂州。乾封元年，大赦，独流人
不许还，义府愤恚死。